CELEX: E2011J0015
Language: da
Date: 2012-10-03 00:00:00
Title: Domstolens dom af 3. oktober 2012 i sag E-15/11 — Arcade Drilling AS mod den norske stat, repræsenteret ved Skatt Vest (Etableringsfrihed — EØS-aftalens artikel 31 og 34 — beskatning — principper om forhindring af unddragelse — proportionalitet)

31.1.2013   
            
            
               DA
            
            
               Den Europæiske Unions Tidende
            
            
               C 29/7
            
         DOMSTOLENS DOM
   af 3. oktober 2012
   i sag E-15/11
   Arcade Drilling AS mod den norske stat, repræsenteret ved Skatt Vest
   (Etableringsfrihed — EØS-aftalens artikel 31 og 34 — beskatning — principper om forhindring af unddragelse — proportionalitet)
   2013/C 29/08
   I sag E-15/11, Arcade Drilling AS mod den norske stat, repræsenteret ved Skatt Vest, har Oslo tingrett (byretten i Oslo) i medfør af artikel 34 i aftalen mellem EFTA-staterne om oprettelse af en tilsynsmyndighed og en domstol indgivet anmodning til Domstolen om en rådgivende udtalelse om fortolkningen af EØS-aftalens artikel 31 og 34. Domstolen, sammensat af præsidenten, Carl Baudenbacher, og dommerne, Per Christiansen og Páll Hreinsson (refererende dommer), har afsagt dom i sagen den 3. oktober 2012. Domskonklusionen lyder således:
   
               1)
            
            
               Når der ikke i den nationale lovgivning findes klare og præcise bestemmelser om, at et selskab, som flytter sit hovedkontor uden for den stat, hvor det er stiftet, skal likvideres, og når de kompetente myndigheder og domstole ikke har truffet nogen afgørelse om gennemførelse af likvidationen, fratager flytningen af selskabets hovedkontor til en anden EØS-stat ikke selskabet retten til at påberåbe sig EØS-aftalens artikel 31. Under sådanne omstændigheder kan selskabet påberåbe sig EØS-aftalens artikel 31 med henblik på at anfægte lovligheden af en skat, som hjemstaten har pålagt det i forbindelse med, at det flytter sit hovedkontor til en anden EØS-stat.
               Den endelige fastlæggelse af størrelsen af den skat, som et selskab, der flytter sit hovedkontor uden for Norge, skal betale, fordi skattemyndighederne vurderer, at selskabet unddrager sig skat i forbindelse med en forpligtelse til at afvikle og likvidere selskabet i henhold til national selskabsret, udgør en begrænsning i henhold til EØS-aftalens artikel 31 og 34, hvis selskaber, som anses for at have overtrådt en sådan forpligtelse, men som ikke har til hensigt at flytte til en anden stat, ikke pålægges en likvidationsskat.
            
         
               2)
            
            
               Den endelige fastlæggelse af størrelsen af den skat, som et selskab skal betale, fordi skattemyndighederne vurderer, at selskabet unddrager sig skat i forbindelse med en forpligtelse til at afvikle og likvidere selskabet i henhold til national selskabsret, kan være berettiget for at opretholde en afbalanceret beskatningskompetence mellem EØS-staterne og forhindre skatteunddragelse. Disse grunde udgør tvingende almene hensyn. Desuden er den endelige fastlæggelse af størrelsen af den skat, som et selskab skal betale, rimelig med henblik på at sikre, at disse mål nås.
               Den endelige fastlæggelse af størrelsen af den skat, som et selskab skal betale, fordi skattemyndighederne i EØS-hjemstaten vurderer, at selskabet unddrager sig skat i forbindelse med en forpligtelse til at afvikle og likvidere selskabet i henhold til national selskabsret, må anses for ikke at gå ud over, hvad der er nødvendigt for at nå målene vedrørende behovet for at opretholde en afbalanceret beskatningskompetence mellem EØS-staterne og forhindre skatteunddragelse, for så vidt som der tages hensyn til objektive oplysninger, som kan efterprøves, for at afgøre, om flytningen af et hovedkontor udgør en foranstaltning, som er uforenelig med de nationale selskabsretlige regler.
               Hvis hensynet til objektive oplysninger, som kan efterprøves, fører til den konklusion, at selskabet ikke overholder de nationale selskabsretlige regler og derfor bør likvideres, skal den endelige fastlæggelse af størrelsen af den skat, som skal betales, være begrænset til følgerne af likvidationen for at sikre, at proportionalitetsprincippet overholdes. Det er den nationale domstol, som skal kontrollere, om den pågældende afgørelse i hovedsagen går ud over, hvad der er nødvendigt for at nå lovgivningens mål.
               En national bestemmelse, som foreskriver øjeblikkelig opkrævning af skat på urealiserede aktiver og skattemæssige dispositioner på tidspunktet for skattemyndighedernes vurdering af, at et selskab har mistet sin status som en selvstændig retlig enhed i henhold til national lovgivning, men uden at der foreligger en afgørelse fra de myndigheder eller domstole, som er kompetente til at fastslå, at selskabet har mistet sin status, strider mod EØS-aftalens artikel 31.